1385 สายด่วนอาฟต้าฮอต
คนไทยอยากรู้อาฟตา 7 วัน โทรเข้าสายด่วน 1385 ถึง 461 ราย&nbsp; คำถามฮอตฮิตสินค้าเกษตรภายใต้อาฟตา-ดับบลิวทีโอ ครองแชมป์&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
18 ม.ค. 2553

คนไทยอยากรู้อาฟตา 7 วัน โทรเข้าสายด่วน 1385 ถึง 461 ราย  คำถามฮอตฮิตสินค้าเกษตรภายใต้อาฟตา-ดับบลิวทีโอ ครองแชมป์             
นายวิจักร  วิเศษน้อย อธิบดีกรมการค้าต่างประเทศ เปิดเผยว่า หลังจากที่กรมฯจัดตั้งศูนย์ปฏิบัติการอาฟตา ฮอตไลน์ 1385 ขึ้นมา และเปิดตัวอย่างเป็นทางการเมื่อวันที่ 8 ม.ค. ที่ผ่านมา ปรากฏว่าในรอบสัปดาห์ที่ผ่านมามีผู้ประกอบการและผู้ที่เกี่ยวข้องทั่วไปโทรศัพท์เข้ามาสอบถาม และติดต่อด้วยตนเองมากกว่า 461 ราย หรือเฉลี่ยวันละ 65 ราย โดยมีการสอบถามข้อมูลสินค้าเกษตรภายใต้กรอบเขตการค้าเสรีอาเซียน (อาฟตา) และการเปิดเสรีสินค้าเกษตรภายใต้กรอบองค์การการค้าโลก (ดับบลิวทีโอ) มากสุด หรือคิดเป็นสัดส่วน 11.4% รองลงมาสอบถามสินค้าข้าว 10.9% ปาล์มน้ำมันปาล์ม 5.7% น้ำตาล 4.7% กลุ่มสินค้าอ่อนไหว (Sensitive list) 4.7% กาแฟ 4.5% มันสำปะหลัง 3.5% 
ทั้งนี้ ผู้ที่สอบถามเข้ามาแยกเป็นกลุ่มอาชีพ   คือ ผู้นำเข้าและส่งออก สัดส่วน 70% ผู้ผลิต 18.8%  อื่นๆ  อาทิ  นักวิชาการ  นิสิต นักศึกษา 11.2% ซึ่งประเด็นที่สอบถามเข้ามาเป็นจำนวนมากเกี่ยวกับเรื่องอัตราภาษีถึง 40.6% กระบวนการนำเข้าและส่งออก 28.2% การออกหนังสือ/เอกสาร 17.2% ข้อมูลการตลาด 10.2% อื่นๆ 3.8% โดยได้มีการประเมินความพึงพอใจของผู้สอบถามข้อมูลผ่านสายด่วน 1385 พบว่าสัดส่วน 80% พอใจมากถึงมากที่สุด 
นอกจากการให้ข้อมูลอาฟตาผ่านสายด่วน 1385 แล้ว ในวันที่ 20 ม.ค. ทางนางพรทิวา นาคาศัย รมว.พาณิชย์ จะเดินทางลงพื้นที่เพื่อสำรวจผลกระทบจากการเปิดเสรีการค้าอาฟตา ณ บริเวณด่านบ้านคลองลึก อ. อรัญประเทศ จ.สระแก้ว โดยจะนำคณะและทีมงานเพื่อซักซ้อมความพร้อมในการปฏิบัติงานของเจ้าหน้าที่  รวมทั้งให้คำปรึกษาและช่วยเหลือแก่ผู้ประกอบการให้เป็นไปอย่างทั่วถึง
สำหรับการเปิดสายด่วน 1385 นั้น เป็นไปตามนโยบายของนายกรัฐมนตรีให้ดำเนินการจัดตั้งศูนย์ข้อมูลอาฟตาขึ้นมา เพื่อตอบข้อสงสัยเกี่ยวกับผลกระทบจากการปฏิบัติตามพันธกรณีภายใต้เขตการค้าเสรีอาเซียน ที่มีผลบังคับใช้เมื่อวันที่ 1 ม.ค. ที่ผ่านมา  กระทรวงพาณิชย์จึงได้มอบหมายให้กรมการค้าต่างประเทศดำเนินการจัดตั้งศูนย์ปฏิบัติการขึ้นมา ลักษณะการปฏิบัติงานของศูนย์จะเป็นรูปแบบเบ็ดเสร็จครบวงจร  ปฏิบัติงานทุกวันไม่เว้นวันหยุดราชการ เริ่มตั้งแต่เวลา 08.30-16.30 น. แบ่งเป็น 4 กลุ่ม คือ กลุ่มสายด่วนอาฟตา ตอบคำถามและรับฟังปัญหา ข้อกังวลที่เกี่ยวข้องกับอาฟตาและการเปิดตลาด      
กลุ่มติดตามและประเมินสถานการณ์ ติดตามสถานการณ์การนำเข้า-ส่งออก เพื่อแก้ไขปัญหาได้ทันกับเหตุการณ์ กลุ่มให้คำปรึกษาสัญจร เป็นหน่วยเคลื่อนที่เพื่อสร้างความรู้ความเข้าใจและให้คำปรึกษากับผู้ที่เกี่ยวข้อง และกลุ่มมาตรการช่วยเหลือ ให้คำแนะนำเกี่ยวกับการใช้ประโยชน์จากความตกลง ตลอดจนการเยียวยาผลกระทบและใช้มาตรการช่วยเหลือต่างๆ